
УВАЖАЕМА ГОСПОЖО ПРЕДСЕДАТЕЛ,


УВАЖАЕМИ ДАМИ И ГОСПОДА НАРОДНИ 

ПРЕДСТАВИТЕЛИ,


УВАЖАЕМИ ГОСПОДИН КУТЕВ,
В хода на осъществяването на промените в областта на сценичните изкуства Министерството на културата подробно анализира работата на всички държавни културни  институти  в цялата страна. 

Констатациите на експертите за дейността на Драматично - кукления театър в Силистра са, че тя е съсредоточена предимно в региона, че качеството на продукцията е на недобро художествено ниво, че негови спектакли не намират място  на международни и  национални фестивали и че в голямата си част творческият персонал се състои от непрофесионалисти. Същевременно нашето разбирането е, че театърът за деца трябва да бъде подкрепен като част от държавната политика за възпитание на новите поколения. 

Ето и някои конкретни факти и цифри за досегашната дейност и финансовото състояние на театъра. По-значимата дейност видимо е в областта на кукленото изкуство. През първото шестмесечие на 2010 г., например, кукленият отдел е изиграл 102 представления пред 7200 зрители в една зала от 140 места, а драматичният отдел само 52 представления пред 6 900 зрители и то в една почти четири пъти по-голяма зала от 540 места. Тенденцията за ниската творческа активност на драматичния театър се обяснява както с отсъствието на професионален състав, така и със  значителното намаление на жителите в града, поради демографски и миграционни процеси, в резултат на което и публиката за представления за възрастни също е силно ограничена.  Това обаче по никакъв начин не оправдава държавата да плаща и поддържа репертоарен театър от 70 човека. 

Общите разходи на театъра за шестте месеца са 350 000 лева, а собствените приходи от билети едва 50 000 лева или под 15 на сто.

С тези мотиви в изпълнение на Постановление на Министерски съвет № 152 от 28.07.2010 г. сегашният Драматично-куклен театър в Силистра, беше разделен на :

1. Куклен театър - Силистра – с предмет на дейност създаване и разпространение на спектакли в областта на кукленото изкуство предвид социалната му и възпитателна значимост; 

2. Драматичен театър – Силистра като приемаща сцена без актьорска трупа, в която да се представят спектакли, реализирани и от други театрални институти. По този начин силистренските зрители ще могат да гледат високохудожествени представления от националния театрален афиш.

В заключение, връщайки се на въпроса Ви за бъдещето на театъра, обективно виждаме два подхода.

 Първо, Драматичният театър, след решение на Общинския  съвет,  да бъде преобразуван в Общински, като общината се ангажира да предоставя през тази и следващите години средства от общинския бюджет за дейността и заплатите на театралната трупа. 

Второ, Драматичният театър да бъде включен като приемаща сцена в един по-голям регионален център.

        Уверявам Ви, че и при двата варианта за решение, които ще обсъдим съвместно с органите на местната власт, и драматичната, и куклено-театралната дейност няма да бъдат закрити и няма да лишим обществеността в Силистра от достъп до качествени сценични продукти. 
ВЕЖДИ РАШИДОВ
МИНИСТЪР НА КУЛТУРАТА
